Kik vagyunk? VII.
Egy imádkozó gyülekezet vagyunk
Jakab 1:5–8
Lekció: 

Emlékszem, hogy amikor gyerekkoromban a katolikus templomban egy misén ültem, a pap azzal kezdte a szentbeszédet: – „Kispap koromban mindig azt mondták, hogy ha nem volt időd készülni, akkor beszélj a szeretetről. Aztán ahogy telt az idő, rájöttem, hogy nem is olyan könnyű a szeretetről beszélni.” Igaza volt. Nem könnyű a szeretetről beszélni, mert nem könnyű szeretni. És mert végképp nem könnyű motiválni másokat, hogy szeressenek. 
Ahogy ez a pap volt a szeretettel, úgy vagyok én az imádkozással. Azt hiszem, kevés téma van, amivel jobban meg lehet alázni, mint ezzel. Nem könnyű imádkozni. És végképp nem könnyű másokat imádkozásra bírni. Ott van bennünk az a mély ellenállás az imádkozással szemben. Lehet, hogy erre most ellenkezünk. De ne legyünk felszínesek. Nem ered belőlünk természetesen az, hogy imádkozunk. Az imádkozásra való készség és az imádkozásban való kitartás a Szentlélek munkája, és a keresztyén érettség magas formája. Ez nem egyenlő azzal, hogy naponta elmondasz egy ötperces imát. Jézus azért fedte meg a tanítványait, hogy nem tudtak imádkozva vigyázni vele egy órát (Mt 26:40). Volt-e bármikor is ehhez mérhető imádságunk az életünkben? Adj hálát, ha igen.
Az igehirdetésnek azt a címet adtam, hogy „Egy imádkozó gyülekezet vagyunk.” De azok vagyunk? Vagy egyáltalán azzá szeretnénk válni? Erre mindenkinek magának kell választ adni. 
A mai igehirdetésben Jakab levele alapján két okát szeretném megvizsgálni az imátlanságunknak. Nem imádkozunk, mert nem ismerjük Istent, és mert nem ismerjük magunkat. Remélem, hogy e kettőn való gondolkodással egy kis lépést tehetünk az imádkozó élet felé.
Ha elhinnénk Isten jóságát, imádkoznánk
„Ha pedig valakinek közületek nincsen bölcsessége, kérje Istentől.” – kezdődnek Jakab szavai (1:5). Első hallásra ez a vers egy különleges helyzetről szól: amikor tanácstalanok vagyunk egy problémával szemben, vagy fontos döntési helyzet előtt állunk, és nem tudjuk, mit tegyünk, akkor imádkozzunk. 
Ám a bölcsesség sokkal többet jelent ennél. A bölcsesség „az a szívbeli és elmebeli hozzáállás, amely szükséges a helyes életvitelhez” – mondja egy szerző.[footnoteRef:2] Másvalaki így fogalmazza meg: „a bölcsesség az az eszköz, amely által az istenfélő ember megérti és megteszi Isten akaratát.”[footnoteRef:3] Később, a 3. fejezetben Jakab ezeket említi a bölcsesség következményeiként: bölcs szelídség, tisztaság, békeszeretet, méltányosság, engedékenység, irgalmasság, részrehajlás és képmutatás hiánya (Jak 3:13–18).[footnoteRef:4] Vagyis a bölcsességre nem csak akkor van szükségünk, amikor tanácstalanok vagyunk. Hanem mindig, amikor Isten útját szeretnénk követni – vagyis egész életünkben. Éppen ezért a bölcsességért való imádkozás nem csak egy különleges élethelyzetre vonatkozik, hanem magában foglalja az életünk egészét. „Ha valakinek közületek nincsen bölcsessége, kérje” – ez a mondat leírja az egész imaéletünket. Hiszen minden imádságunknak azt a célt kell szolgálnia, hogy úgy gondolkozzunk, szóljunk, cselekedjünk, ahogyan az Istennek kedves. [2:  Idézi Blomberg, C. L., & Kamell, M. J. (2008). James (Vol. 16). Grand Rapids, MI: Zondervan, 50. old. 31. lábj.]  [3:  Moo, D. J. (2000). The letter of James. Grand Rapids, MI; Leicester, England: Eerdmans; Apollos, 58. old.]  [4:  Davids, P. H. (1982). The Epistle of James: a commentary on the Greek text. Grand Rapids, MI: Eerdmans. 54. o.] 

[bookmark: _GoBack]Ám itt még van több is. Több írásmagyarázó is felhívja a figyelmet a bölcsesség ószövetségi hátterére. A bölcsesség nem csupán ismeret vagy tapasztalat, hanem isteni tulajdonság. Egyedül Isten bölcs, éppen ezért bölccsé is egyedül Isten tehet. De hogyan? Amikor Isten az Ószövetségben embereket különleges feladatra hívott el, azt olvassuk, hogy az ő lelkével töltötte be őket, és így adott nekik bölcsességet. „Betöltöttem Isten lelkével, bölcsességgel, értelemmel és tudással minden munkára.” (2Móz 31:3) „Józsué, Nún fia pedig beteljesedett a bölcsesség lelkével.” (5Móz 34:9) „Az ÚR lelke nyugszik rajta: a bölcsesség és értelem lelke, a tanács és hatalom lelke, az ÚR ismeretének és félelmének lelke.” (Ézs 11:2) Vagyis a bölcsesség a Szentlélekhez kapcsolódik. Amikor Jakab azt mondja, hogy Isten ad nekünk bölcsességet, nem kevesebbet állít, mint hogy Isten fogja az ő Szentlelkét adni mindenkinek, aki kéri őt.[footnoteRef:5] Ez összecseng Jézus szavaival is: „mennyivel inkább ad mennyei Atyátok Szentlelket azoknak, akik kérik tőle!” (Lk 11:13) Mindez újra megerősíti, hogy ez az ige az imádkozás teljességéről tanít. [5:  Vö. még Davids kifejtését a Szentlélek és a bölcsesség kapcsolatáról az Ószövetségben, az Ó-és Újszövetség közti (az ún. intertestamentális) korban  és az Újszövetségben. Davids, P. H. (1982). The Epistle of James. 51–56. o.] 

Mi adhat lökést az imádságra? Jakab azt mondja, hogy ha valóban ismerjük, hogy Isten kicsoda: „kérje Istentől, aki mindenkinek készségesen és szemrehányás nélkül adja, és megkapja.” (1:5) Az eredeti szöveg még hangsúlyosabb: „kérje az adakozó Istentől”. Ez Isten természete, hogy adjon. Két jelző teszi ezt még erősebbé: készségesen ill. szemrehányás nélkül. Készséges – ez a szó azt jelenti, hogy vonakodás nélkül, őszintén, tisztán. Istenben nincs hátsó gondolat, nincs fenntartás, nincs sajnálkozás, hogy adnia kell. Örömmel és őszintén ad. Mert ő egy adakozó Isten.
A másik jelző pedig a „szemrehányás nélkül”. Vannak az emberek az életünkben, akiktől nem szeretünk kérni, mert utána újra és újra felemlegetik. Szemünkre hányják hiányosságainkat, akár múltbeli bukásainkat. Visszaélnek kiszolgáltatott helyzetünkkel, és akár megaláznak minket. Isten azonban nem ilyen. Ő jó szívvel ad. Elkötelezi magát a mi javunk mellett, éppen ezért bátran bízhatunk, hogy tőle segítséget kapunk.[footnoteRef:6] [6:  Davids, P. H. (1982). The Epistle of James. 73. o.] 

Vajon így gondolkodunk-e Istenről a mi szívünkben? Bármennyire is könnyen mondanánk, hogy igen, de a valóság sokszor más. Nem imádkozunk sokszor, mert csalódtunk. Voltak vágyaink, álmaink, amiket úgy szerettünk volna megkapni. Amikről hittük, hogy Isten ügyét is szolgálja. Imádkoztunk értük kitartóan, talán éveken át – mégis hiába. Tényleg van ereje az imádságnak? Isten tényleg készségesen ad, ahogy ez az ige írja? – merül fel a szívünkben. Tudom, hogy az ilyen hangokat egy-egy kegyes gondolattal el tudjuk hallgattatni – ám ettől a kétségeink még nem oldódtak meg. Éppen ezért vizsgáld meg magad: van benned keserűség Isten iránt?
Lehet egy másik problémánk is: Nem keressük Isten, mert szégyenkezünk. Annyiszor próbáltunk már változni, annak a kísértésnek ellenállni, de nincs áttörés. Hogyan mehetnénk így újra Isten elé? Akkor érezzük magunkat biztonságban, akkor imádkozunk jó szívvel, ha „jó napunk volt”, megfelelően teljesítettünk. De nem szívesen megyünk Isten elé a csődjeink után. 
Ismerősnek hangoznak ezek a gondolatok? Úgy gondolom, mindkettőnél az a probléma, hogy nem értjük igazán, kivé lett Isten számunkra Jézus által.  Jézus halála a legszörnyűbb, legértelmetlenebb, legigazságtalanabb tragédia, ha nem valami fontos céllal történik. Miért halt meg az, aki soha bűnt nem követett el? Miért szenvedte el a kiátkozott gonosztevő halálát az Isten fia? Az Efézusi levél ezt mondja: „[Az Atya] szeretetében előre elhatározta, hogy fiaivá fogad minket Jézus Krisztus által.” (Ef 1:5) Minden igazságtalanság, minden szenvedés, minden kín azért történt, hogy mi Isten gyermekei legyünk. És ha hiszünk Jézus Krisztusban, mint egyedüli Urunkban és Megváltónkban, akkor valóban Isten gyermekei vagyunk. Ez pedig az egész világot a feje tetejére állítja. Gondoljunk csak, hogyan szerettek minket a szüleink? Rosszat akartak nekünk? Azért fáradoztak, dolgoztak, kínlódtak, hogy rosszat adjanak nekünk? Meg kellett felelnünk nekik, mielőtt szerettek volna? Ki kellett érdemelni a szeretetüket? Nem! De még ha szüleink nem is jó példák, még ha bántottak vagy elfordultak is tőlünk, Isten akkor is egy tökéletes mennyei Atya marad. Jézus által hozzá tartozunk. Nem tud velünk nem jót tenni. Nem kell bizonyítani neki, hogy szeressen – mert a gyermekeivé lettünk. 
Gondolj bele: Isten, az Atya annyira szeretett minket, hogy a Fiát értünk keresztre adta, és a Lelkét pedig belénk adta. Ahogy mondja Péter: „nem veszendő holmin, ezüstön vagy aranyon váltattatok meg […] hiábavaló életetekből, hanem Krisztusnak […] a drága vérén” (1Pt 1:18–19). És: „megnyugszik rajtatok az Istennek és a dicsőségnek Lelke” (1Pt 4:14). Atya, az Isten értünk és nekünk adta a két legértékesebbet: a Fiút és a Lelket – hát akkor lenne bármi alapunk azt gondolni, hogy nem szeret? Ha pedig Jézusért így szeret, akkor mehetünk hozzá bátran, őszintén, mert nem vet el.
De akkor miért érezzük úgy, hogy sokszor nem adja meg, amire vágyunk? Azért, mert nem akarunk bízni Isten jóságában. Mint a családban: ha a gyerekek panaszát és sírását hallgatnánk, azt gondolhatnánk, hogy a szülők lelketlen, szeretetlen lények. Pedig csak azért szabnak határt az édességnek, hogy ne rontsa el a gyomrát. Azért végeztetnek házimunkát, hogy megtanuljanak becsületesen dolgozni. Azért nem engedik a hazugságot, hogy szép jellemű felnőttek legyenek. Ugyanígy Istennel: Isten nem ígérte, hogy üres csekként aláírja minden imádságunkat. Hanem azt ígérte, hogy bölcsességet ad. A Lelkét adja, aki a nehézségek közt is átvezet, és formálja bennünk a krisztusi jellemet. Tehát meg nem adott imádságaidat Isten igenis meghallgatta, és adta azt, amire szükséged volt: lelke támogatását. Mert ő egy adakozó Isten .Ne rendülj meg tehát, hanem tarts ki a könyörgésben.
Ha elhinnénk önmagunk romlottságát, imádkoznánk
Ám van egy másik tényező, amely szintén buzgóbb imádságra sarkallhat minket: ha ismerjük a szívünk romlottságát. A 6-8. versekben arról a fő okról olvasunk, amiért nem hallgat meg Isten: a kétkedő szívről. 
Jakab egy képpel illusztrálja ezt. A tenger hullámait hozza elénk, amelyek állandó mozgásban vannak. Hullámhegy és hullámvölgy, fent és lent – így váltakoznak egymás után vég nélkül. Különbség legfeljebb abban van, hogy milyen nagyok a kilengések. Ám nyugalom, megállapodás, kiszámíthatóság nincs. A következő vers nyíltan kimondja, hogy az ilyen ember Istentől semmit nem kap. Hogy miért? Arra az utolsó vers válaszol: „az ilyen kétszívű és minden útjában állhatatlan ember.” (1:8)
Elértünk a forráshoz, az emberi szívhez. Tudjuk, hogy a szív a bibliai gondolkodásban az ember lényének központja, magában foglalja az értelmet, akaratot és érzelmeket. Innen indul ki a cselekvés. Jakab azt mondja, hogy a probléma az, hogy a szívünk megosztott Isten és a világ között. Nem tud egyik oldal mellett sem végérvényesen dönteni. Mindez összecseng Jézusnak a Hegyi beszédben mondott szavaival: „Senki sem szolgálhat két úrnak. Mert vagy az egyiket gyűlöli, és a másikat szereti, vagy az egyikhez ragaszkodik, és a másikat megveti. Nem szolgálhattok Istennek és a mammonnak.” (Mt 6:24) Az egyik írásmagyarázó úgy hívta ezt, hogy „lelki skizofrénia”, mert ez a megosztottság olyan következményekhez vezet a gondolkodásunkban, beszédünkben és tetteinkben, amely szemben áll azzal, hogy Istenhez tartozónak mondjuk magunkat. [footnoteRef:7] [7:  Douglas J. Moo, The Letter of James, The Pillar New Testament Commentary (Grand Rapids, MI; Leicester, England: Eerdmans; Apollos, 2000), 63.] 

Hogyan kapcsolódik a világ utáni vágy az imádsághoz? jakab később részletesebben ír erről: „Kívántok valamit, és nem kapjátok meg, […] mert nem kéritek. Kéritek, de nem kapjátok, mert rosszul kéritek, csak azért, hogy élvezeteitekre fordítsátok.” (Jk 4:2–3)
Vagyis a világgal kacérkodó szív két módon is bojkottálhatja az imádságot. Először is nem imádkozik. Nem imádkozunk, mert a világtól várjuk az örömet. Hajthatunk a munkában, elcsábulunk a tv vagy a Facebook után, elvisz a társaság vagy a játékok, vagy akár az önsajnálat, és emiatt nem imádkozunk. 
Ám ott egy másik csapda is: imádkozunk, de önző okokból. Csupán mi vagyunk az önmagunk szemei előtt: a mi vágyaink, a mi jóérzésünk, a mi problémáink. Nincs ott a krisztusi szeretet, amely szolgál, és másokra figyel. Éppen ezért, ha imádkozunk is, inkább magunkért és családunkért tesszük. Vajon, ha összesítenéd a héten az imádságaidat, mi lenne a helyzet? A gyülekezetben annyi imakérés felmerült: betegségek, a karácsonyi vásár vagy az egyedülálló konferencia, mint szolgálati lehetőségek, hálaadásra való okok. Mennyi helyet és időt kaptak ezek szívedben és könyörgéseidben? És mennyi hely jutott az Úrnak, az ő dicsőségének és országának? Lehet, hogy mi is inkább azért kértünk, hogy magunkra fordítsuk?
A célom mindezzel nem az elcsüggesztés. Hanem az, hogy szembe nézzünk magunkkal, és őszinték legyünk. Nem nagy szavak kellenek, vagy látványos bűnvallás. Hanem őszinte számvetés. Merjük legalább magunk előtt beismerni szívünk megosztottságát, és azt hogy nem Istenben keressük az igazi örömet. 
És innen lehet építkezni. Ugyanis ha elszomorít az állapotunk, és nem akarjuk tovább folytatni ezt a kétszívűséget, az igénk pont arra bátorít, hogy menjünk Istenhez, és ő adni fog bölcsességet és Szentlelket. 
Egy imádkozó gyülekezetté szeretnénk válni. Ám ehhez tisztában kell lenni a szívünk romlottságával, ám ugyanakkor Isten nagyságával és szeretetével. Kívánom, hogy mindezek tereljenek minket minél több egyéni, családi és gyülekezeti imádkozás felé. Ámen.

